Drie leeus in Limpopo afgemaaiFoto: Verskaf. Die afdeling vir bedreigde spesies van die SAPD se veediefstal-eenheid is op soek na verdagtes wat drie leeus op ŉ plaas buite Modimolle in Limpopo vergiftig en dele van die karkasse verwyder het. Lt.kol. Moatshe Ngoepe, woordvoerder van die polisie, het gesê die voorval het die afgelope naweek op die plaas Kareefontein plaasgevind. “Veiligheidsbeamptes wat die plaas patrolleer, het in een van die leeukampe op die drie dooie leeus afgekom. Die leeus is vergiftig en hul pote en koppe is verwyder,” het Ngoepe gesê. “Die polisie is ontbied en hulle het Maandag die toneel vir leidrade gefynkam. ŉ Mes is op die toneel gevind,” het hy gesê. Niemand is nog in verband met die voorval in hegtenis geneem nie. Die polisie het enigiemand met inligting oor die voorval versoek om kol. Alpheus Mokale by 082 565 6524 te bel.